《题侍郎秋江捕鱼图》
元代·张翥

秋江水多鱼唯唯，海风驱潮葭菼靡。轻舠竞载罛网出，欲向中菼截鲂鲤。

巨鳞有神不可获，腾踏波涛脱泥滓。最怜濡沫笭箵间，小白针头尖如指。

钓璜渭叟晚终遇，西塞玄真徵不起。若人自是隐者徒，岂比沙岛渔蛮子。

高髯能画得玄理，涂抹山川游戏耳。千岩万壑堆白云，稍看人家乔木底。

眼中之景何所似，富春泽畔鸬鹚里。两台萧瑟秋风高，脚底滩声荡清泚。

我当扁舟冲雁过，彷佛厓根旧曾舣。自知世外渔者村，只合投竿老烟水。

巨缁未办五十犗，草屩捞虾从此始。

作者简介：张翥(1287～1368) 元代诗人。字仲举，晋宁（今山西临汾）人。少年时四处游荡，后随著名文人李存读书，十分勤奋。其父调官杭州，又有机会随仇远学习，因此诗文都写得出色，渐有名气。张翥有一段时间隐居扬州，至正初年(1341)被任命为国子助教。后来升至翰林学士承旨。